SL Uradni list Evropske unije L 396/38

UREDBA KOMISIJE (ES) št. 2279/2004

z dne 30. decembra 2004

o spremembi Uredbe Sveta (ES) št. 747/2001 v zvezi s tarifnimi kvotami Skupnosti in referenčnimi količinami za nekatere kmetijske izdelke s poreklom z Zahodnega brega in iz Gaze

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 747/2001 z dne 9. aprila 2001 o zagotovitvi upravljanja tarifnih kvot Skupnosti in referenčnih količin za izdelke, ki so na podlagi sporazumov z nekaterimi sredozemskimi državami upravičeni do preferencialov, ter o razveljavitvi uredb (ES) št. 1981/94 in (ES) št. 934/95 (1), in zlasti člena 5(1)(b) Uredbe,

ob upoštevanju naslednjega:

(1) Svet je s Sklepom z dne 22. decembra 2004 (2) sklenil Sporazum v obliki izmenjave pisem med Evropsko skupnostjo in Palestinsko osvobodilno organizacijo (PLO) v korist palestinske uprave Zahodnega brega in Gaze o vzajemnih ukrepih liberalizacije in nadomestitvi protokolov 1 in 2 k Začasnemu pridružitvenemu sporazumu med ES in palestinsko upravo. Novi Sporazum se uporablja od 1. januarja 2005.

(2) Novi Protokol št. 1 o režimih, ki se uporabljajo za uvoz kmetijskih proizvodov s poreklom z Zahodnega brega in iz Gaze v Skupnost, v nadaljevanju „novi Protokol št. 1“, določa nove tarifne koncesije in spremembe obstoječih koncesij, določenih v Uredbi (ES) št. 747/2001, od katerih so nekatere zajete v tarifnih kvotah Skupnosti in referenčnih količinah.

(3) Za izvajanje tarifnih koncesij, določenih v novem Protokolu št. 1, je potrebno spremeniti Uredbo (ES) št. 747/2001.

(4) Pri izračunu tarifnih kvot in referenčnih količin za prvo leto uporabe je potrebno zagotoviti, da se, kjer se obdobje za kvoto ali referenčno količino začne pred datumom začetka uporabe novega Sporazuma, obseg tarifne kvote in referenčna količina zmanjšata sorazmerno s tistim delom obdobja, ki je že preteklo pred tem datumom.

(5) Za lažje upravljanje nekaterih obstoječih tarifnih kvot in referenčnih količin, določenih v Uredbi (ES) št. 747/2001, se količine, uvožene v okviru teh kvot in referenčnih količin, upoštevajo pri obračunu na podlagi ukrepov, odprtih v skladu z Uredbo (ES) št. 747/2001, kakor je spremenjena s to uredbo.

(6) V skladu z novim Protokolom št. 1 je potrebno obsege tarifnih kvot za nekatere izdelke dvakrat povečati.

(7) Ker je potrebno določbe, določene v tej uredbi, uporabljati od datuma uporabe novega Sporazuma, naj ta uredba čim prej stopi v veljavo.

(8) Ukrepi iz te uredbe so v skladu z mnenjem Odbora za carinski zakonik –

SPREJELA NASLEDNJO UREDBO:

Člen 1

Priloga VIII k Uredbi (ES) št. 747/2001 se nadomesti z besedilom, določenim v Prilogi k tej uredbi.

Člen 2

Za kvotna obdobja in obdobja referenčnih količin, ki bodo 1. januarja 2005 še vedno odprta, se količine, ki so bile v skladu z Uredbo (ES) št. 747/2001 dane v prosti promet Skupnosti v okviru tarifne kvote in referenčnih količin z zaporednimi številkami 09.1381, 18.0310, 18.0340 in 18.0380, upoštevajo pri obračunu v okviru tarifne kvote in referenčnih količin, določenih v Prilogi VIII k Uredbi (ES) št. 747/2001, kakor je spremenjena s to uredbo.

Člen 3

Ta uredba začne veljati z dnem objave v Uradnem listu Evropske unije.

Uporablja se od 1. januarja 2005.

Ta uredba je v celoti zavezujoča in se neposredno uporablja v vseh državah članicah. V Bruslju, 30. decembra 2004 Za Komisijo László KOVÁCS Član Komisije

(1) UL L 109, 19.4.2001, str. 2. Uredba, kakor je bila nazadnje spremenjena z Uredbo Komisije (ES) št. 2256/2004 (UL L 385, 29.12.2004, str. 24).

(2) Še ni objavljeno v Uradnem listu.